ศก.ญี่ปุ่นแย่เจอพิษยุโรปดัชนีผลิตดิ่ง
ญี่ปุ่นส่อแววฟื้นยาก ดัชนีผลผลิตโรงงานอุตสาหกรรมฟุบอีกกว่า 3%
30 มิ.ย. 2555

ญี่ปุ่นส่อแววฟื้นยาก ดัชนีผลผลิตโรงงานอุตสาหกรรมฟุบอีกกว่า 3% 
ดัชนีผลผลิตโรงงานอุตสาห กรรมของญี่ปุ่นประจำเดือน พ.ค. ดิ่งลงแรงถึง 3.1% จากเดือนก่อน เป็นสัญญาณร้ายว่าเขตเศรษฐกิจใหญ่อันดับ 3 ของโลก กำลังเจอกับผลกระทบความต้องการสินค้าจากยุโรปอย่างรุนแรง อีกทั้งการฟื้นตัวทางเศรษฐกิจของประเทศยังไม่แน่นอนอีกด้วย 
รายงานระบุว่า การปรับตัวลงของดัชนีดังกล่าวถือว่าเป็นการปรับลดลงติดต่อกันเป็นเดือนที่ 2 แล้ว โดยกระทรวงเศรษฐกิจญี่ปุ่นระบุว่า ภาคการผลิตน่าเป็นห่วงอย่างยิ่ง ครอบคลุมตั้งแต่ภาคอุตสาหกรรมยานยนต์ เคมี และเครื่องจักรทั่วไป
อย่างไรก็ตาม กระทรวงเศรษฐกิจคาดว่า ดัชนีภาคการผลิตจะฟื้นตัวได้ในไม่อีกกี่เดือนข้างหน้านี้ หลังจากที่ภาคการผลิตชิ้นส่วนอิเล็กทรอนิกส์ และผลิตจักรกล อุปกรณ์อิเล็กทรอนิกส์ และไฟฟ้าเริ่มกระเตื้องขึ้นบ้าง
ทั้งนี้ ภาครวมของเศรษฐกิจญี่ปุ่นซึ่งได้รับผลกระทบจากทั้งวิกฤตแผ่นดินไหวสึนามิ เมื่อต้นปี 2011 ตลอดจนผลกระทบจากวิกฤตน้ำท่วมไทยนั้นยังคงย่ำแย่ แม้ว่าในไตรมาสแรกของปีนี้เศรษฐกิจจะเริ่มฟื้นตัวบ้าง แต่ทว่าหลังจากนั้นก็ยังอยู่ในทิศทางไม่แน่นอนเนื่องจากได้รับผลโดยตรงจากการฟุบตัวของยุโรป และการแข็งค่าของเงินเยน
ขณะเดียวกัน ตัวเลขดัชนีราคาผู้บริโภครวมราคาพลังงาน แต่ไม่รวมราคาอาหาร ก็ปรับลดลง 0.1% ในเดือน พ.ค. เมื่อเทียบกับช่วงเดียวกันของปีที่แล้ว